Rekenmeester gevonnis oor miljoene se bedrog by Piketberg(Argieffoto: Ian Landsberg/ANA) ŉ 33-jarige rekenmeester, wat sowat R4,1 miljoen verduister het toe hy as uitgawe-rekenmeester by die Bergrivier-munisipaliteit in Piketberg in die Wes-Kaap gewerk het, is tot agt jaar tronkstraf gevonnis. Die hof het dit as “ŉ ernstige vertrouensbreuk” beskryf. Nicholas Clayton Cloete Scholtz is in die Bellville-handelsmisdaadhof gevonnis ná hy skuld beken het op 10 aanklagte van bedrog en een aanklag van geldwassery, het Zinzi Hani, woordvoerder van die direktoraat vir prioriteitsmisdaadondersoeke (die Valke), gesê. Scholtz is tot 12 jaar tronkstraf gevonnis op aanklag van bedrog waarvan vier jaar opgeskort is op voorwaarde dat hy nie tydens dié periode skuldig bevind sal word aan bedrog of diefstal nie. Hy is tot vyf jaar tronkstraf gevonnis op aanklag van geldwassery. Die vonnisse sal gelyklopend uitgedien word. “Scholtz het tussen Mei en Julie 2019 meer as R4,1 miljoen gesteel by die Bergrivier-munisipaliteit waar hy as ŉ rekenmeester gewerk het,” het Hani gesê. “Die hof het gehoor hy het toegang gehad tot die bankrekening van die munisipaliteit. Altesaam R4,1 miljoen is toe van die munisipale rekening oorbetaal na rekeninge wat aan Scholtz en ŉ vriend van hom behoort. Scholtz het bedrieglike begunstigdes geskep om te verbloem dat die geld na sy persoonlike rekening oorbetaal word.” Hy het 10 transaksies oor drie maande uitgevoer en die geld vir persoonlike gebruik gesteel. Van die transaksies waar die geld na Scholtz se vriend oorbetaal is, het die vriend die grootste deel na Scholtz terugbetaal.